# Ferran de Sagarra i de Siscar

Ferran de Sagarra i de Siscar (Barcelona, 20 d'agost de 1853 - Sant Somplesi 1939) va ser un historiador, fill de Ramon de Sagarra i de l'Espagnol i pare de l'escriptor, poeta i dramaturg Josep Maria de Sagarra i de l'entomòleg Ignasi de Sagarra.

## Biografia

Es llicencià el 1875 en estudis de dret civil i canònic a la Universitat de Barcelona. S'especialitzà en investigacions de caràcter històric. Fou un gran especialista en sigil·lografia. Entre els anys 1916 i 1932 publicà l'obra Sigil·lografia catalana: inventari, descripció i estudi dels segells de Catalunya. Aquesta obra va guanyar els premis Martorell i el Prix Duseigneur de l'Institut de França. També fou membre de la Reial Societat Arqueològica Tarraconense i de la Reial Acadèmia de la Història.
L'any 1917, cedí a l'Institut d'Estudis Catalans, del qual formà part des de 1925, la propietat del poblat ibèric del Puig Castellar, del qual, durant els estius dels anys 1904 i 1906 n'havia pagat els treballs d'excavació. Donà, en aquest mateix any, les troballes al Museu Arqueològic de Montjuïc. El 1925 fou l'advocat defensor de Ramon Arrufat i Arrufat, militant de Bandera Negra implicat en el complot de Garraf. De 1930 a 1932 fou president de l'Ateneu Barcelonès.
Políticament va militar en el carlisme fins que es va unir a la Lliga Regionalista, i fou elegit regidor de l'ajuntament de Barcelona pel districte IV el 1905. Després milità en Acció Catalana, partit amb el qual fou diputat de la Diputació de Barcelona el 1923.

## Obres

* Sigil·lografia catalana: inventari, descripció i estudi dels segells de Catalunya (1916-1932)
* "Missió Providencial de Santa Teresa de Jesús Infant" (1933)
* La Primera Guerra Carlina a Catalunya (1935)
* Les lliçons de la història. Catalunya en 1640
* Sant Vicenç de Sarrià ... Història d'aquesta vila i parròquia (1921)

## Bibliografia

* Biografies. Mites i gent notable de Santa Coloma de Gramenet, Joan Vilaseca Sagalés. Editorial Murtra (1987)
* Eva Serra i Puig, Ferran de Sagarra i de Siscar, Memòria 2004-2005, Barcelona, Institut d'Estudis Catalans

## Fons personal

La documentació personal de Ferran de Sagarra, dipositada a l'Arxiu Històric de la Ciutat de Barcelona la integren un total de 608 documents corresponents a dues tipologies documentals: cartes i manuscrits. La part més nombrosa del fons correspon a l'epistolari que ha estat dividida en quatre apartats: epistolar sigil·logràfic, correspondència familiar, esborranys de Ferran de Sagarra del període 1888-1925 i cartes adreçades a altres corresponsals.
Part del fons personal es conserva a la Biblioteca de Catalunya.

## Referències

* ↑ «Registre del naixement de Ferran de Sagarra i de Siscar» (en castellà). FamilySearch, 20-08-1853. [Consulta: 10 juliol 2023].
* ↑ «Ferran de Sagarra i de Siscar». Gran Enciclopèdia Catalana. Barcelona: Grup Enciclopèdia Catalana.
* ↑ Julià Cèlia Canyelles. Els governs de la ciutat de Barcelona (1875-1930). Ajuntament de Barcelona, 2013, p.258. ISBN 978-84-9850-461-3.
* ↑ Joan Crexell i Playà. El Complot de Garraf. Edicions de l'Abadia de Montserrat, 1988, p.131. . Tanmateix, cita erròniament Ferran de Segarra i de Castellarnau

## Enllaços externs

* Arxiu Històric de la Ciutat de Barcelona Arxivat 2016-03-03 a Wayback Machine.. Fons documentals: inventaris en format pdf. Fons privats
* Fons personal Ferran de Sagarra a la Biblioteca de Catalunya.